รัฐบาลแบกทวายแทนไอทีดี
รัฐบาลดันบริษัท ทวาย เอส อี แซด ถือสัมปทานทวายแทนอิตาเลียนไทยฯ ด้านเมียนมาร์ชิ่งขอเลื่อนประชุม
30 พ.ค. 2556

รัฐบาลดันบริษัท ทวาย เอส อี แซด ถือสัมปทานทวายแทนอิตาเลียนไทยฯ ด้านเมียนมาร์ชิ่งขอเลื่อนประชุม 
นายนิวัฒน์ธำรง บุญทรงไพศาล รมต.ประจำสำนักนายกรัฐมนตรี เปิดเผยว่า ในการประชุมคณะกรรมการระดับสูงระหว่างไทยเมียนมาร์ เพื่อการพัฒนาเศรษฐกิจพิเศษทวายและพื้นที่โครงการที่เกี่ยวข้อง (เจเอชซี) จะมีการลงนามร่วมกันเพื่อจัดตั้งบริษัทนิติบุคคลเฉพาะกิจ (เอสพีวี) หรือบริษัท ทวาย เอส อี แซด ดีเวลล็อปเมนท์ เพื่อเข้าถือสัญญาสัมปทานการพัฒนาพื้นที่เขตเศรษฐกิจพิเศษทวาย แทนที่บริษัท อิตาเลียนไทย ดีเวล๊อปเมนต์
นายนิวัฒน์ธำรง ย้ำว่า ในส่วนการจัดตั้งบริษัทเอสพีวี 2 ในประเทศเมียนมาร์ และเป็นบริษัทที่ถือหุ้นโดยบริษัท ทวาย เอส อี แซด ดีเวลล็อปเมนท์ 100% นั้น จะเป็นเอสพีวีที่ตั้งในเมียนมาร์ มีหน้าที่ประสาน บริหารจัดการโครงการในพื้นที่ลงทุน และช่วยหานักลงทุนมาลงทุนในบริษัทร่วมทุน 
สำหรับการคืนเงินลงทุนให้บริษัท อิตาเลียนไทยฯ นั้น นายนิวัฒน์ธำรง กล่าวว่า เมื่อมีการจัดตั้งบริษัทร่วมทุน 7 บริษัท เพื่อลงทุน 7 โครงการเร่งด่วน บริษัทร่วมทุนจะระดมเงินทุนจ่ายให้อิตาเลียนไทยฯ แต่จะต้องประเมินว่าอิตาเลียนไทยฯ ลงทุนอะไรบ้าง เป็นเงินเท่าใด
นายชาญวิทย์ อมตะมาทุชาติ รองเลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า รัฐบาลเมียนมาร์แจ้งขอเลื่อนการประชุมเจเอชซี ครั้งที่ 2 ที่กรุงเทพฯ จากวันที่ 2627 พ.ค.ที่ผ่านมา เป็นวันที่ 15-17 มิ.ย.นี้ โดยให้เหตุผลว่ายังไม่พร้อม
รายงานข่าวระบุว่า ได้มีการหารือระหว่างเจ้าหน้าที่ระดับสูงของเมียนมาร์และญี่ปุ่น โดยญี่ปุ่นขอให้มีการปรับแผนการลงทุน และขอเป็นประเทศที่จะเข้ามาถือสัญญาสัมปทานทวายแทนบริษัท ทวาย เอส อี แซด ดีเวลล็อปเมนท์ และบริษัท อิตาเลียนไทยฯ